กรมชลประทานเดินหน้าช่วยเหลือพื้นที่ขาดแคลนน้ำภาคเหนือ หลังสภาวะฝนที่ตกน้อยกว่าค่าปกติ ส่งผลให้หลายพื้นที่ตอนบนของประเทศ ยังคงประสบปัญหาภัยแล้ง
นายทองเปลว กองจันทร์ อธิบดีกรมชลประทาน เปิดเผยว่า กรมชลประทาน ได้เข้าให้ความช่วยเหลือพื้นที่ตอนบนของประเทศที่กำลังประสบกับปัญหาการขาดแคลนน้ำอย่างต่อเนื่อง ได้แก่จังหวัดแพร่ โครงการส่งน้ำและบำรุงรักษาแม่ยม ลงพื้นที่ติดตามการสูบน้ำช่วยเหลือพื้นที่เพาะปลูกพืชฤดูฝนหรือนาปีต้นฤดู บริเวณบ้านม่วงพัฒนา หมู่ 3 ตำบลบ้านกาศ อำเภอสูงเม่น โดยใช้น้ำจากลำห้วยแม่สาย พื้นที่ประมาณ 500 ไร่ ที่จะเริ่มเพาะปลูกระหว่างเดือนสิงหาคมถึงกันยายนนี้        ส่วนที่จังหวัดลำพูน โครงการชลประทานลำพูน ได้นำเครื่องสูบน้ำขนาด 8 นิ้ว จำนวน 2 เครื่อง เข้าติดตั้งบริเวณหน้าฝายน้ำล้นบ้านหล่ายท่าและบ้านไร่ ตำบลป่าไผ่ อำเภอลี้ เพื่อสูบน้ำช่วยเหลือพื้นที่การเกษตรที่ประสบภัยแล้งกว่า 600 ไร่ บรรเทาความเดือดร้อนให้ราษฎรได้ประมาณ 150 ครัวเรือน        สำหรับในพื้นที่จังหวัดเชียงใหม่ โครงการชลประทานเชียงใหม่ เข้าติดตั้งเครื่องสูบน้ำขนาด 8 นิ้ว จำนวน 1 เครื่อง บริเวณลำน้ำแม่แจ่ม เพื่อสูบน้ำช่วยเหลือพื้นที่การเกษตรที่กำลังจะประสบปัญาหาการขาดแคลนน้ำ เนื่องจากฝนทิ้งช่วงยาวนาน นอกจากนี้โครงการส่งน้ำและบำรุงรักษาแม่แตง ได้ร่วมกับกลุ่มเกษตรกรผู้ใช้น้ำ ทำการติดตั้งเครื่องสูบน้ำขนาด 8 นิ้ว 1 เครื่อง เพื่อช่วยเหลือเกษตรกร เนื่องจากปริมาณน้ำในคลองสายใหญ่มีปริมาณน้อย        ขณะที่จังหวัดเชียงราย โครงการชลประทานเชียงราย ได้ลงพื้นที่ไปติดตั้งเครื่องสูบน้ำขนาด 8 นิ้ว จำนวน 1 เครื่อง ช่วยเหลือเกษตรกรประสบปัญหาภัยแล้ง ในเขตพื้นที่ตำบลโยนก อำเภอเชียงแสน ประมาณ 2,800 ไร่